Keywords

Summary



Keywords

1. Kopienas preču zīme – Kopienas preču zīmes definīcija un tās iegūšana – Absolūts atteikuma pamatojums – Preču zīmes, kam nav atšķirtspējas – Trīsdimensiju preču zīmes, ko veido preces forma – Atšķirtspēja – Vērtējuma kritēriji – Forma, kas ir attiecīgā veida preču parastās formas "variants" – Apstāklis, ar kuru nepietiek, lai veidotu preču zīmes atšķirtspēju

(Padomes Regulas Nr. 40/94 7. panta 1. punkta b) apakšpunkts)

2. Kopienas preču zīme – Kopienas preču zīmes definīcija un tās iegūšana – Absolūts atteikuma pamatojums – Preču zīmes, kam nav atšķirtspējas – Apzīmējuma analīze kompetentajā iestādē – Visu attiecināmo faktu un apstākļu ņemšana vērā, ieskaitot to, kā apzīmējumu faktiski uztver patērētāji, un izņemot uztveri, kas izriet no apzīmējuma izmantošanas

(Padomes Regulas Nr. 40/94 7. panta 1. punkta b) apakšpunkts un 3. punkts)

3. Kopienas preču zīme – Kopienas preču zīmes definīcija un tās iegūšana – Absolūts atteikuma pamatojums – Preču zīmes, kam nav atšķirtspējas – Trīsdimensiju preču zīmes, ko veido preces forma – Kvalitatīvs dizains – Apstāklis, ar kuru nepietiek, lai veidotu preču zīmes atšķirtspēju

(Padomes Regulas Nr. 40/94 7. panta 1. punkta b) apakšpunkts)

Summary

1. Trīsdimensiju preču zīmju, ko veido pašas preces forma, atšķirtspējas Regulas Nr. 40/94 par Kopienas preču zīmi 7. panta 1. punkta b) apakšpunkta nozīmē vērtējuma kritēriji nav atšķirīgi no tiem, ko piemēro citām preču zīmju kategorijām. Tomēr, piemērojot šos kritērijus, konkrētās sabiedrības daļas uztvere trīsdimensiju preču zīmes gadījumā, ko veido pašas preces forma, obligāti nav tāda pati kā vārdiskas vai grafiskas preču zīmes gadījumā, ko veido apzīmējums, kas nav atkarīgs no apzīmēto preču veidola. Vidusmēra patērētāji nav pieraduši izdarīt pieņēmumus par preču izcelsmi, balstoties uz preču vai to iepakojuma formu bez jebkādiem grafiskiem vai teksta elementiem, un šādas trīsdimensiju preču zīmes atšķirtspēja varētu būt grūtāk nosakāma nekā vārdiskas vai grafiskas preču zīmes atšķirtspēja.

Šādos apstākļos jo vairāk forma, kuru lūdz reģistrēt kā preču zīmi, tuvojas varbūtēji visiespējamākajai attiecīgās preces formai, jo lielāka ir ticamība, ka minētajai formai nav atšķirtspējas. Tikai tādai preču zīmei, kas būtiski atšķiras no attiecīgās nozares standartiem vai ieradumiem un tāpēc var pildīt savu pamata funkciju norādīt izcelsmi, netrūkst atšķirtspējas šīs normas nozīmē.

Tāpēc, ja trīsdimensiju preču zīmi veido tās preces forma, attiecībā uz kuru to lūdz reģistrēt, ar to vien, ka šī forma ir šāda veida preču parastās formas "variants", nepietiek, lai pierādītu, ka minētajai preču zīmei netrūkst atšķirtspējas. Vienmēr ir jāpārbauda, vai šāda preču zīme ļauj šīs preces samērā informētam, uzmanīgam un apdomīgam vidusmēra patērētājam, neveicot analīzi un īpaši uz to nevēršot uzmanību, atšķirt attiecīgo preci no citu uzņēmumu precēm.

(sal. ar 30.‑32. punktu )

2. Lai novērtētu to, vai preču zīmei ir atšķirtspēja vai tās nav Regulas Nr. 40/94 par Kopienas preču zīmi 7. panta 1. punkta b) apakšpunkta nozīmē, Iekšējā tirgus saskaņošanas birojs (preču zīmes, paraugi un modeļi) vai – ja tā lēmums tiek apstrīdēts – Pirmās instances tiesa ņem vērā visus uz konkrēto lietu attiecināmos faktus un apstākļus.

Šajā sakarā pat tad, ja šis vērtējums ir jāveic, vadoties no pieņēmuma par preču vai pakalpojumu, attiecībā uz ko reģistrāciju lūdz, samērā informēta, uzmanīga un apdomīga vidusmēra patērētāja uztveri, nevar izslēgt, ka pierādījumi, kas izriet no faktiskās patērētāju preču zīmes uztveres, dažos gadījumos var sniegt papildu informāciju Birojam vai – ja tā lēmums tiek apstrīdēts – Pirmās instances tiesai.

Tomēr, lai šie elementi veidotu preču zīmes atšķirtspēju, ir jāpierāda, ka patērētājiem nav bijis jāiepazīstas ar preču zīmi izmantošanas rezultātā, bet ka tā tiem nekavējoties ļauj atšķirt preces un pakalpojumus, kam tā bija pievienota, no konkurējošo uzņēmumu precēm un pakalpojumiem. Regulas Nr. 40/94 7. panta 3. punkta norma zaudētu pielietojumu, ja preču zīme būtu jāreģistrē atbilstoši šī paša panta 1. punkta b) apakšpunktam ar pamatojumu, ka tā ir ieguvusi atšķirtspēju tās izmantošanas rezultātā.

(sal. ar 48.‑50. punktu)

3. Apstāklis, ka precēm ir kvalitatīvs dizains, obligāti nenozīmē to, ka preču zīme, ko veido šo preču trīsdimensiju forma, ab initio ļauj atšķirt šīs preces no citu uzņēmumu precēm Regulas Nr. 40/94 par Kopienas preču zīmi 7. panta 1. punkta b) apakšpunkta nozīmē.

(sal. ar 68. punktu)